প্রধানমন্ত্রীরদপ্তর
১৪ জুন, ২০১৯ তারিখে ভারত-কিরগিজস্তান বাণিজ্য ফোরামের উদ্বোধনে প্রধানমন্ত্রীর ভাষণের অনুবাদ
নয়াদিল্লি, ১৪ জুন, ২০১৯
কিরগিজ প্রজাতন্ত্রের রাষ্ট্রপতি মাননীয় শ্রী জিনবেকভ,
বিনিয়োগ প্রসার সংস্থার অধিকর্তা মাননীয় শ্রী আদিলবেক উলু শুমকারবেক,
ফিকির সভাপতি শ্রী সন্দীপ সোমানি,
ভারত এবং কিরগিজস্তানের বাণিজ্য, শিল্প এবং শিক্ষা ক্ষেত্রে থেকে বিশিষ্ট জনেরা,
ভারতীয় এবং কিরগিজ বাণিজ্য সম্প্রদায়ের মধ্যে এই বাণিজ্যিক ফোরামের আয়োজন করা অত্যন্ত আনন্দের বিষয়। এটাও গুরুত্বপূর্ণ যে, এই বাণিজ্যিক ফোরাম থেকে আমার বিশকেক সফরের দ্বিপাক্ষিক পর্ব শুরু হচ্ছে। এটি দ্বিপাক্ষিক অগ্রাধিকারের একটি নির্ণায়ক সূচক। প্রাচীনকাল থেকেই ভারত ও কিরগিজস্তানের মধ্যে ঘনিষ্ঠ সাংস্কৃতিক ও অর্থনৈতিক সম্পর্ক রয়েছে। বর্তমান সময়ের পরিপ্রেক্ষিতে এই ঐতিহাসিক সহযোগিতা বৃদ্ধির অপার সম্ভাবনা রয়েছে। রাষ্ট্রপতি জিনবেকভ এবং আমি বিভিন্ন ক্ষেত্রে ভারত-কিরগিজ সম্পর্ক প্রসারিত করতে চাই। বিশেষ করে, বাণিজ্য ও বিনিয়োগ ক্ষেত্রকে শক্তিশালী করতে চাই। রাষ্ট্রপতি এই ফোরামে তার দিকনির্দেশিকা দিয়েছেন এবং ব্যক্তিগতভাবে এতে অংশ নিয়েছেন। এ জন্য আমি তাঁকে ধন্যবাদ জানাই।
বন্ধুগণ,
বিশ্ব অর্থনীতিতে দ্রুত পরিবর্তন ঘটছে। এই সময়ে, ভারতের মতো একটি বড় অর্থনীতির বিকাশ এবং প্রযুক্তিগত উন্নয়ন বিশ্বের স্থায়িত্ব এবং আশার এক মূল কারণ। ভারত একটি বিশাল বাজার। ৫ ট্রিলিয়ন ডলারের অর্থনীতিতে পরিণত হওয়ার লক্ষ্য অর্জনে আমাদের দেশের তরুণ প্রতিভা এবং উৎসাহী উদ্ভাবকরা গুরুত্বপূর্ণ ভূমিকা পালন করবে।
বন্ধুগণ,
এটা স্পষ্ট যে, বর্তমানে আমাদের দ্বিপাক্ষিক বাণিজ্য ও অর্থনৈতিক অংশীদারিত্ব সামর্থ্যের তুলনায় অনেক কম। তাই, বাণিজ্য ফোরামের এই উদ্যোগ খুবই উপযুক্ত সময়ে করা হচ্ছে। আমার মতে, বাণিজ্য ও বিনিয়োগকে উন্নীত করার জন্য তিনটি অনুঘটক রয়েছে - উপযুক্ত পরিবেশ, সংযোগ এবং ব্যবসা থেকে ব্যবসা, যার মানে ‘বি টু বি’। আমি বলতে চাই যে, সঠিক পরিবেশ তৈরি করতে আমরা যৌথ কর এড়ানো চুক্তি চূড়ান্ত করেছি। এছাড়াও, আমরা দ্বিপাক্ষিক বিনিয়োগ চুক্তি নিয়ে সক্রিয়ভাবে আলোচনা করছি। এটি বিনিয়োগ ক্ষেত্রে একটি শক্তিশালী ভিত্তি প্রদান করবে। দ্বিপাক্ষিক বাণিজ্য বাড়াতে আমরা পাঁচ বছরের রোডম্যাপ তৈরি করেছি। কিরগিজ প্রজাতন্ত্র ইউরেশিয় অর্থনৈতিক ইউনিয়নের সদস্য। বাণিজ্য বাড়াতে আমরা ইউরেশিয়ান ইকোনমিক ইউনিয়নের সাথে অগ্রাধিকারমূলক বাণিজ্য চুক্তিতেও কাজ করছি।
বাণিজ্য সহজতর করার ক্ষেত্রে উন্নত যোগাযোগ একটি গুরুত্বপূর্ণ ভূমিকা পালন করে। চাবাহার বন্দর ভারত ও আফগানিস্তানের মধ্যে যোগাযোগের একটি নতুন রূপ হিসেবে আবির্ভূত হয়েছে। ভারত ও মধ্য এশিয়ার মধ্যে আরও ভালো যোগাযোগ তৈরিতে আমাদের আরও মনোযোগ দিতে হবে। আমরা ‘বি টু বি’ বিনিময় বাড়ানোর জন্য বেশ কিছু উদ্যোগও নিয়েছি। এ বছর বিশকেকে ‘নমস্কার ইউরেশিয়া’ ট্রেড শো আয়োজন করা হবে। ভারত এবং কিরগিজ প্রজাতন্ত্রের বিভিন্ন পণ্য ব্যবসায় একে-অপরের পরিপূরক। আমাদের এই সব সুযোগের সদ্ব্যবহার করা উচিৎ। কিরগিজ জৈব পণ্যের বাজারে ভালো সুনাম রয়েছে. পাহাড়ের মধু, এখানকার আখরোট এবং দুগ্ধজাত সামগ্রী তাদের পরিবেশগত বিশুদ্ধতা এবং প্রাকৃতিক প্রক্রিয়াকরণের জন্য সুপরিচিত। একইভাবে, ভারতের ব্যবসায়ী ও বিনিয়োগকারীদের জন্য কিরগিজ প্রজাতন্ত্রে ওষুধ, বস্ত্র, রেলপথ, জলবিদ্যুৎ, খনি ও খনিজ এবং পর্যটনের ক্ষেত্রে ভালো সুযোগ রয়েছে।
বন্ধুগণ,
আমি চাই, আপনাদের আলোচনা ফলপ্রসূ হোক। আমি কিরগিজ বাণিজ্যিক নেতৃত্বকে ভারতীয় উদ্যোগপতিদের সঙ্গে কাজ করার অনুরোধ করছি।
ভারতে আপনাদের সকলকে স্বাগত। আর ভারতের মানুষ, এখানে এয়ারপোর্টে নামার সাথে সাথে মানস শ্রবণ মাত্রই মানুষ নিজেদের ঘনিষ্ঠ বলে মনে করেন। এ কথা শুনলে মনে হয়, বিশ্বের জিনিস ঘনিষ্ঠতার প্রতি আমরা তন্নিষ্ট। আপনারা যদি ভাষার দিকে একটু মনোযোগ দেন, তবে আপনি দেখতে পাবেন যে অনেক শব্দ একই রকম এবং যখন আপনি এমন মিল পান, তখন ঘনিষ্ঠতা কিন্তু স্বাভাবিক। উভয় পক্ষেরই এর সদ্ব্যবহার করা উচিৎ এবং উভয় দেশের উন্নয়নে দ্বিপাক্ষিক বাণিজ্য প্রসার ঘটাতে হবে। এই প্রত্যাশা নিয়ে, আপনাদের সবাইকে অনেক অনেক অভিনন্দন।
অনেক অনেক ধন্যবাদ।
PG/AB/SB
(Visitor Counter : 50